પ્રમુખ બનવા સાથે જ ઇમિગ્રેશનમાં ફેરફારો, અમેરિકન ઉદ્યોગોને ગમતા વીઝા પર પ્રતિબંધો, ચીન સામે વેપાર પર પ્રતિબંધો સહિતના પગલાં લઈને ડૉનાલ્ડ ટ્રમ્પ અમેરિકન ઉદ્યોગપતિઓને પરેશાન કરી જ રહ્યા છે. હવે તેમણે શેરબજાર તૂટી પડશે અને મંદી આવશે તેવી વાત કરીને ફરી સૌને ચોંકાવ્યા છે. મોટા ભાગના જાણકારો માને છે કે ટ્રમ્પના કારણે બજાર તૂટી પડે નહિ, પણ તેમની શેખી મારવાની આ સ્ટાઇલ ચર્ચામાં છે. ટ્રમ્પે પ્રમુખપદની ચૂંટણી લડવાની જાહેરાત કરી ત્યારથી જ વિવાદો શરૂ થયા હતા. ચૂંટણી પ્રચાર દરમિયાન વ્યભિચાર અને ગંદી કોમેન્ટો જેવી રંગીન ગોસીપથી માંડીને રશિયાની દખલગીરી જેવા ગંભીર વિવાદો પણ થતા રહ્યા. હવે પોર્નસ્ટાર સાથે સંબંધો અને તેમને પેમેન્ટથી માંડીને શેરબજાર તૂટી પડવાની ચર્ચા ટ્રમ્પે જગાવી છે. અમેરિકન રાજકારણમાં આજકાલ જબરો ડ્રામા ચાલી રહ્યો છે, પણ તેમાં પોર્નસ્ટારની ભૂમિકા આપણી કલ્પના પ્રમાણેની નથી. પોર્નસ્ટારના લફરાં કરતાં, તેમને પેમેન્ટ આપીને ચૂંટણીમાં નાણાંનો ગેરવહીવટ કેમ થયો તેની ચિંતા સૌને વધારે છે. ભારતમાં ચૂંટણી ભંડોળની આવી કોઈ ચર્ચા થાય તો શું થાય?